Poučenie na vyplnenie daňového priznania k dani z príjmov fyzickej osoby zo závislej činnosti podľa zákona č. 595/2003 Z. z. o dani z príjmov v znení neskorších predpisov (ďalej len „zákon“)   - typ A 

     Daňové priznanie k dani z príjmov fyzickej osoby typ A (ďalej len „priznanie typ A“) podáva daňovník, ktorý dosiahol príjmy len zo závislej činnosti (§ 5 zákona), ktoré sú predmetom dane, okrem príjmov, ktoré sú od dane oslobodené. Daňové priznanie k dani z príjmov fyzickej osoby typ B podáva daňovník, ktorý dosiahol príjmy, ktoré sú predmetom dane z príjmov fyzickej osoby podľa § 5 až § 8 zákona a nie sú oslobodené od dane.  

     Číselné údaje, vyjadrujúce peňažné sumy, sa v priznaní typu A uvádzajú v eurách, s presnosťou na eurocenty, so zaokrúhlením podľa § 47 zákona.
 
1. Priznanie typ A je povinný podľa § 32 zákona podať každý daňovník, ktorý dosiahol príjmy len zo závislej činnosti (§ 5 zákona), ktoré sú predmetom dane, presahujúce  50 % sumy nezdaniteľnej časti základu dane na daňovníka, t. j. za zdaňovacie obdobie roku 2012 presahujúce sumu 1 822,37 € [§ 11 ods. 2 písm. a) zákona], okrem príjmov, ktoré sú od dane z príjmov oslobodené, ak 
- plynuli od zamestnávateľa, ktorý nie je platiteľom dane ani zahraničným platiteľom dane, 
- plynuli zo zdrojov v zahraničí, 
- nebolo možné z týchto príjmov zraziť preddavok na daň (§ 35 zákona), 
- daňovník nepožiadal zamestnávateľa, ktorý je platiteľom dane (ďalej len „zamestnávateľ“) o vykonanie
  ročného zúčtovania preddavkov na daň (§ 38 zákona), 
- požiadal zamestnávateľa o vykonanie ročného zúčtovania, ale nepredložil v ustanovenom termíne
  zamestnávateľovi požadované doklady.

     Daňové priznanie sa podáva miestne príslušnému správcovi dane podľa miesta trvalého pobytu, v lehote na podanie daňového priznania podľa § 49 zákona do troch kalendárnych mesiacov po uplynutí zdaňovacieho obdobia, ak cit. zákon neustanovuje inak. Ak pripadne posledný deň lehoty na sobotu alebo deň pracovného pokoja (nedeľa, sviatok, štátny sviatok), posledným dňom lehoty je najbližší nasledujúci pracovný deň. V priznaní typ A daňovník vypočíta daň z príjmov zo závislej činnosti, ktorá je splatná v lehote na podanie daňového priznania alebo v lehote do ôsmich dní od doručenia oznámenia čísla účtu správcom dane vedeného pre daňovníka, ak mu toto oznámenie bolo doručené po lehote na podanie daňového priznania. Ak v tejto lehote daň nezaplatí, správca dane pri ukladaní sankcií postupuje podľa zákona č. 563/2009 Z. z. o správe daní a o zmene a doplnení niektorých zákonov (ďalej len „daňový poriadok“). Daňové priznanie je povinný podať aj daňovník, ktorému podľa zákona nevznikla povinnosť daňové priznanie podať, ak ho správca dane vyzve na podanie daňového priznania (§ 15 daňového poriadku). 

2. Pred uplynutím lehoty na podanie daňového priznania (v tomto prípade priznania typ A) môže daňovník podať opravné priznanie typ A (§ 16 daňového poriadku), v ktorom vyznačí, že ide o opravné daňové priznanie. 

3. Po uplynutí lehoty na podanie daňového priznania (v tomto prípade priznania typ A), ak  daňovník zistí, že jeho daň je vyššia, ako bola uvedená v  priznaní typ A alebo vyrubená správcom dane, je povinný podať do konca mesiaca nasledujúceho po tomto zistení dodatočné priznanie typ A a v rovnakej lehote je dodatočne priznaná daň splatná. Ak daňovník, ktorý podal priznanie typ A zistí po uplynutí lehoty na podanie daňového priznania, že mal okrem príjmov zo závislej činnosti (§ 5 zákona) za príslušné zdaňovacie obdobie aj iný druh zdaniteľných príjmov podľa zákona, je povinný podať dodatočné daňové priznanie k dani z príjmov fyzickej osoby typ B. Dodatočné daňové priznanie môže podať aj daňovník, ktorý zistí, že jeho daň má byť nižšia, ako ju uviedol v daňovom priznaní,  alebo ako bola správcom dane vyrubená, najneskôr v lehote do štyroch rokov od konca roka, v ktorom vznikla povinnosť podať daňové priznanie. Pri uplatnení medzinárodných zmlúv v oblasti daní, ktorými je Slovenská republika viazaná, môže v tomto prípade daňovník podať dodatočné daňové priznanie v lehote najneskôr do deviatich rokov od konca roka, v ktorom vznikla povinnosť podať daňové priznanie(§ 16 daňového poriadku). Podľa § 32 ods. 11 zákona, podáva dodatočné daňové priznanie aj daňovník, ktorému bol spätne priznaný dôchodok  (§ 11 ods. 6 zákona) k začiatku bezprostredne predchádzajúceho zdaňovacieho obdobia alebo k začiatku zdaňovacích období predchádzajúcich tomuto zdaňovaciemu obdobiu, ak si za tieto zdaňovacie obdobia uplatňoval nezdaniteľnú časť základu dane na daňovníka. Na dodatočnom priznaní (typ A alebo typ B) sa na prvej strane vyznačí, že ide o dodatočné daňové priznanie a zároveň vyznačí aj deň, v ktorom daňovník zistil skutočnosti na podanie dodatočného daňového priznania. 

4. Daň z príjmov fyzickej osoby sa vypočíta zo základu dane zníženého o nezdaniteľné časti základu dane podľa  § 11 zákona, zaokrúhleného na eurocenty nadol, sadzbou podľa § 15 zákona (19 %). Vypočítaná daň sa zaokrúhľuje na eurocenty nadol. 

5. Vypočítaná daň sa zníži o daňový bonus na každé vyživované dieťa žijúce s daňovníkom v domácnosti (prechodný pobyt dieťaťa mimo domácnosti nemá vplyv na uplatnenie  daňového bonusu), ak daňovníkovi vznikol nárok na jeho uplatnenie podľa § 33 zákona.
 
     Na daňový bonus má nárok daňovník, ktorý mal v zdaňovacom období zdaniteľné príjmy zo závislej činnosti (§ 5 zákona) aspoň vo výške 6-násobku minimálnej mzdy, ak    
     5.1 poberal zdaniteľné príjmy zo závislej činnosti a zamestnávateľ mu priznal a vyplatil daňový bonus len v pomernej časti; v tomto prípade si daňovník môže v priznaní typ A uplatniť len zostávajúcu časť daňového bonusu, na ktorú mu za zdaňovacie obdobie vznikol nárok, nepriznanú a nevyplatenú zamestnávateľom, alebo
     5.2 nepoberal za niektorý kalendárny mesiac zdaniteľný príjem zo závislej činnosti v peňažnej alebo nepeňažnej forme aspoň v sume polovice minimálnej mzdy u zamestnávateľa, u ktorého si uplatňoval daňový bonus, ale úhrn jeho zdaniteľných príjmov  zo závislej  činnosti za celé zdaňovacie obdobie dosiahol aspoň 6-násobok minimálnej mzdy; v tomto prípade si môže zostávajúcu časť daňového bonusu uplatniť v priznaní typ A, alebo
      5.3 poberal len zdaniteľné príjmy zo závislej činnosti, neuplatňoval daňový bonus u žiadneho zamestnávateľa a v zdaňovacom období dosiahol tieto príjmy aspoň vo výške 6-násobku minimálnej mzdy.
     Ak sú splnené podmienky ustanovené v § 33 zákona, daňový bonus si môže uplatniť daňovník  
-  s neobmedzenou daňovou povinnosťou na území Slovenskej republiky, a tiež
- s obmedzenou daňovou povinnosťou, ak úhrn jeho zdaniteľných príjmov zo zdrojov na území Slovenskej republiky (§ 16 zákona) v príslušnom zdaňovacom období tvorí najmenej 90 % zo všetkých príjmov tohto daňovníka, ktoré mu plynú zo zdrojov na území Slovenskej republiky a zo zdrojov v zahraničí (§ 33 ods. 10 zákona). 
     Daňový bonus možno uplatniť najviac do výšky dane vypočítanej za príslušné zdaňovacie obdobie podľa zákona. Ak suma dane vypočítaná za príslušné zdaňovacie obdobie je nižšia ako suma uplatňovaného daňového bonusu, požiada daňovník miestne príslušného správcu dane v XI. oddiele priznania typ A o vyplatenie sumy vo výške rozdielu medzi sumou daňového bonusu a sumou dane vypočítanou za príslušné zdaňovacie obdobie.   (Ak podá priznanie typ A daňovník, ktorý v zdaňovacom období dosiahol zdaniteľné príjmy podľa § 5 zákona aspoň vo výške polovice minimálnej mzdy len v niektorých kalendárnych mesiacoch a zamestnávateľ priznal a vyplatil v týchto kalendárnych mesiacoch daňový bonus, tento daňovník nestráca nárok na už priznaný a vyplatený daňový bonus, aj keď úhrn jeho príjmov podľa § 5 zákona za zdaňovacie obdobie nedosiahol výšku 6-násobku minimálnej mzdy.)
 
6. Prílohou priznania typ A sú všetky kópie dokladov preukazujúce výšku príjmov zo závislej činnosti daňovníka, zaplateného povinného poistného, ktoré bol zamestnanec povinný zaplatiť, výšku zrazených preddavkov na daň z týchto príjmov, príp. výšku nepeňažných príjmov zo závislej činnosti (§ 5 zákona), z ktorých nebolo možné podľa § 35 ods. 3 písm. a) zákona zraziť preddavok na daň, plynúcich zo zdrojov na území Slovenskej republiky ako aj zo zdrojov v zahraničí v zdaňovacom období, za ktoré sa podáva priznanie typ A a vyplatený daňový bonus. V osobitnom prípade je prílohou priznania typ A aj doplnený doklad o vykonanom ročnom zúčtovaní (§ 39 ods. 6 zákona). Ak si daňovník uplatňuje v priznaní typu A daňový bonus na vyživované dieťa, alebo jeho časť, prílohou daňového priznania sú aj kópie dokladov preukazujúcich nárok na jeho priznanie (§ 37 zákona – napr. potvrdenie o návšteve školy, kópia rodného listu...). Prílohou priznania typu A je aj písomné potvrdenie o výkone činnosti dobrovoľníka, ak túto činnosť vykonával najmenej 40 hodín a ak sa rozhodol poukázať sumu do výšky 3 % zaplatenej dane. (Podľa § 50 ods. 1 zákona, výkon dobrovoľníckej činnosti sa preukazuje písomným potvrdením a podľa § 4 ods. 9 zákona č. 406/2011 Z.z. o dobrovoľníctve, ak o to dobrovoľník požiada, vysielajúca organizácia je povinná mu vydať písomné potvrdenie o trvaní, rozsahu a obsahu dobrovoľníckej činnosti a písomné hodnotenie jeho dobrovoľníckej činnosti.)
  
7.  Podľa § 9 ods. 2 písm. t) zákona zamestnaneckou prémiou je suma priznaná a vyplatená zamestnancovi podľa § 32a zákona. Podľa § 32a zákona nárok na zamestnaneckú prémiu za príslušné zdaňovacie obdobie daňovníkovi
 a) vzniká, ak 
1.	dosiahol zdaniteľné príjmy zo závislej činnosti uvedené v § 5 ods. 1 písm. a) a f) zákona, vykonávanej len na území Slovenskej republiky (ďalej len „posudzované príjmy“), v úhrnnej výške aspoň 6-násobku minimálnej mzdy,
2.	poberal posudzované príjmy aspoň šesť kalendárnych mesiacov, 
3.	neuplatnil postup podľa § 43 ods. 7 zákona pri príjmoch, z ktorých sa daň vyberá zrážkou, 
4.	nepoberal príjmy uvedené v § 3 ods. 2 písm. c) a d), § 5 ods. 1 písm. b) až e), g) a h), § 5 ods. 3 a § 5 ods. 7 písm. i) zákona,
5.	nepoberal iné zdaniteľné príjmy (§ 6 až 8 zákona) okrem príjmov uvedených v treťom bode,
6.	nie je na začiatku príslušného zdaňovacieho obdobia poberateľom dôchodku (§ 11 ods. 6 zákona) alebo dôchodok nebol tomuto daňovníkovi priznaný spätne k začiatku príslušného zdaňovacieho obdobia. 
 b) nevzniká, ak sú splnené všetky podmienky uvedené v písmene a), ale ide o zamestnanca, na ktorého podporu udržania v zamestnaní sa v príslušnom zdaňovacom období poskytol príspevok podľa osobitného predpisu. Ak zamestnanec dosiahol posudzované príjmy za kalendárny mesiac len na základe dohôd o prácach vykonávaných mimo pracovného pomeru, tento mesiac sa do obdobia šiestich kalendárnych mesiacov nezapočíta. Na účely uplatnenia zamestnaneckej prémie sa vypočítaná daň rovná nule a uplatnenie nezdaniteľných častí základu dane podľa § 11 zákona sa nepoužije. 

POSTUP NA VYPLNENIE PRIZNANIA TYP A

      Pred vyplnením každého riadku je potrebné si pozorne prečítať s ním súvisiacu predtlač v daňovom priznaní. Daňové priznanie sa vyplňuje čitateľne, strojom alebo paličkovým písmom. Riadky daňového priznania sa vyplnia podľa predtlače, nevyplnené riadky sa neprečiarkujú.

I. ODDIEL – ÚDAJE O DAŇOVNÍKOVI
     Riadky č. 01 až 24 sa vyplnia podľa predtlače.

II. ODDIEL – ÚDAJE O ZÁKONNOM ZÁSTUPCOVI, DEDIČOVI ALEBO ZÁSTUPCOVI 
     Riadky č. 25 až 27 – vyplní len dedič, zákonný zástupca alebo zástupca, ktorý podáva priznanie typ A za daňovníka. 

III. ODDIEL – ÚDAJE NA UPLATNENIE ZNÍŽENIA ZÁKLADU DANE
     Riadok č. 28 – vyplní sa vždy, ak je daňovník na začiatku zdaňovacieho obdobia (1. januára) poberateľom dôchodku (ov) uvedených v § 11 ods. 6 zákona, alebo daňovník, ktorému bol tento dôchodok (ky) priznaný spätne k začiatku (k 1. januáru) zdaňovacieho obdobia, za ktoré podáva priznanie typ A (dodatočné priznanie typ A). 

     Riadok č. 29 -  vyplní sa len v prípade, ak si daňovník, ktorý vyplnil riadok č. 28 uplatňuje nezdaniteľnú časť základu dane na daňovníka v ustanovenej výške - ak suma dôchodku (ov) v úhrne nepresahuje sumu, o ktorú sa znižuje základ dane na daňovníka, zníži sa základ dane len vo výške rozdielu medzi vypočítanou sumou nezdaniteľnej časti základu dane na daňovníka a vyplatenou sumou dôchodku (ov) - § 11 ods. 6 zákona. 

     Riadok č. 30 – do stĺpca „Vlastné príjmy (v eurách)“ sa uvádza úhrn vlastných príjmov manžela (manželky) na ktorého (ktorú) si daňovník, ktorý podáva priznanie typ A uplatňuje nezdaniteľnú časť základu dane, znížený o zaplatené poistné a príspevky, ktoré bola manželka/manžel povinná zaplatiť s presnosťou na eurocenty. Na výpočet nezdaniteľnej časti základu dane na manželku/manžela je možné použiť pomôcku, ktorá je súčasťou poučenia na vyplnenie priznania typ A. Do vlastných príjmov manžela (manželky) sa nezahrnuje: zamestnanecká prémia, zvýšenie dôchodku pre bezvládnosť, štátne sociálne dávky, štipendium poskytované študujúcim sústavne sa pripravujúcim na budúce povolanie a daňový bonus (11 ods. 4 zákona). 

IV. ODDIEL – ÚDAJE NA UPLATNENIE DAŇOVÉHO BONUSU  
     Riadok č. 31 – uvádza sa meno, priezvisko a rodné číslo vyživovaného dieťaťa (detí), žijúceho s daňovníkom v (spoločnej) domácnosti, na ktoré si daňovník, ktorý podáva priznanie typ A, uplatňuje daňový bonus podľa                                                                                           § 33 zákona. Vzhľadom na skutočnosť, že suma daňového bonusu sa v priebehu zdaňovacieho obdobia mení, v prípade, ak sa uplatňuje nárok za 12 kalendárnych mesiacov, vyznačí sa okienko 1-12. Ak sa nárok uplatňuje len za niektoré kalendárne mesiace, vyznačí sa krížikom len okienko príslušného mesiaca. Ak daňovník uplatňuje daňový bonus na viac detí ako obsahuje tabuľka priznania typ A, nárok sa uplatní v IX. oddiele – Miesto na osobitné záznamy daňovníka, v členení údajov podľa tabuľky uvedenej v IV. oddiele priznania typ A.
Ak je dieťa, na ktoré si daňovník uplatňuje daňový bonus cudzím štátnym príslušníkom a nemá pridelené rodné číslo, uvádza sa dátum narodenia dieťaťa.

V. ODDIEL - VÝPOČET ZÁKLADU DANE Z PRÍJMOV ZO ZÁVISLEJ ČINNOSTI
     Riadky č. 32 až 34 – vyplnia sa podľa údajov uvedených v potvrdeniach o všetkých príjmoch zo závislej činnosti zo zdrojov na území Slovenskej republiky ako aj zo zdrojov v zahraničí, o zaplatenom povinnom poistnom (na zdravotné poistenie, na sociálne poistenie) za zdaňovacie obdobie, za ktoré sa podáva priznanie typ A. Do úhrnu príjmov v riadku 32 sa uvedú aj nepeňažné príjmy podľa § 5 zákona, z ktorých nebolo možné v zdaňovacom období zraziť preddavok na daň [§ 35 ods. 3 písm. a) zákona]. Vrátené poistné, o ktoré si daňovník znížil základ dane z príjmov zo závislej činnosti podľa § 5 ods. 8 zákona sa do úhrnu príjmov započíta iba v prípade, ak bolo vrátené zamestnávateľom. Do riadku 32a sa vyplní úhrn príjmov zo závislej činnosti, ktoré sú zahrnuté v riadku 32, ale plynuli daňovníkovi na základe dohôd o prácach vykonávaných mimo pracovného pomeru. Príjmy zo závislej činnosti zo zdrojov v zahraničí v brutto výške, bez odpočítateľných položiek, resp. nezdaniteľných častí základu dane podľa zákonov platných v zahraničí (uvedené v úhrne príjmov na riadku č. 32) a poistné, charakteru povinného poistného a príspevkov, preukázateľne zaplatené v zahraničí (uvedené v úhrne povinného poistného na riadku č. 33), sa uvedú v prepočte na eurá podľa § 31 ods. 2 zákona. Ak z predloženého potvrdenia o zahraničnom povinnom poistnom nie je možné rozdelenie tohto poistného podľa riadkov č. 33a a 33b, vyplní sa len riadok č.33.

     Poznámka (prepočítací kurz podľa § 31 ods. 2 zákona) - pri príjmoch zo závislej činnosti, plynúcich zo zdrojov v zahraničí na prepočet cudzej meny na eurá sa použije kurz:
- priemerný, za kalendárny mesiac, v ktorom bol poskytnutý príjem alebo
- platný v deň, v ktorom bol prijatý príjem v cudzej mene alebo bol pripísaný bankou alebo
- priemerný ročný za zdaňovacie obdobie, za ktoré sa podáva daňové priznanie alebo aj 
- priemer z priemerných mesačných kurzov za kalendárne mesiace, v ktorých daňovník poberal príjmy, za ktoré podáva daňové priznanie.
 
     Riadok č. 35 – vyplní sa len v prípade, ak daňovník, ktorý si uplatňoval pri výpočte základu dane úhrady na vzdelávanie zdravotníckeho pracovníka a nedodržal podmienky na uplatnenie tohto zníženia základu dane (lekár, zdravotná sestra, pôrodná asistentka), je povinný zvýšiť základ dane (§ 52j ods. 4 zákona) o uplatnenú sumu. 

VI. ODDIEL - VÝPOČET DANE 

Poznámka: Podľa § 11 ods. 1 zákona sa základ dane z príjmov zo závislej činnosti znižuje o nezdaniteľnú časť základu dane na daňovníka alebo na manželku/manžela daňovníka. Daňové priznanie typ A podáva daňovník s príjmami len podľa § 5 zákona, základ dane z týchto príjmov sa znižuje o nezdaniteľné časti základu dane podľa § 11 zákona.

     Riadok č. 36 – vypočíta sa základ dane. 

      Riadok č. 37 – uvádza sa suma nezdaniteľnej časti základu dane na daňovníka, ktorá sa môže vypočítať v XIII. oddiele priznania typ A. Na výpočet nezdaniteľnej časti základu dane na daňovníka sa môže použiť pomôcka, ktorá je súčasťou poučenia na vyplnenie priznania typ A. 

     Upozornenie: Ak daňovníkovi vznikol nárok na zamestnaneckú prémiu, na riadku 37 sa uvedie nezdaniteľná časť základu dane na daňovníka, riadky 38 a 39 sa nevyplňujú a na riadku 40 a 41 sa vyplní 0 (nula).

     Riadok č. 38 – vyplní sa v prípade, ak sa vyplnil riadok č. 30 priznania typ A a uvedie sa suma, ktorá sa môže vypočítať v XIII. oddiele, pričom je možné použiť pomôcku na výpočet nezdaniteľných častí základu dane, ktorá je súčasťou  poučenia na vyplnenie  priznania typ A. 
O nezdaniteľnú časť základu dane na manželku/manžela sa znižuje základ dane daňovníka
-  s neobmedzenou daňovou povinnosťou, ale aj 
- s obmedzenou daňovou povinnosťou, ak úhrn jeho zdaniteľných príjmov zo zdrojov na území Slovenskej republiky (§ 16 zákona) v príslušnom zdaňovacom období tvorí najmenej 90 % zo všetkých príjmov, ktoré mu plynú zo zdrojov na území Slovenskej republiky a zo zdrojov v zahraničí (§ 11 ods. 7 zákona) – v tomto prípade sa vypĺňa aj X oddiel.

     Riadok č. 40 – vypočítaná suma základu dane zníženého o nezdaniteľné časti základu dane zvýši o sumu príspevkov a platieb na životné poistenie, doplnkové dôchodkové sporenie a účelové sporenie, ak daňovník nesplnil podmienky na uplatnenie týchto nezdaniteľných častí základu dane a je povinný z tohto dôvodu zvýšiť základ dane (§ 52j ods. 3 zákona) - ak daňovník v roku 2011 (a neskôr) zruší životné poistenie alebo doplnkové dôchodkové sporenie alebo účelové sporenie, ktoré si do konca roku 2010 uplatňoval ako nezdaniteľnú časť základu dane, nie je povinný zvyšovať svoj základ dane z príjmov o sumy uplatnené v predchádzajúcich zdaňovacích obdobiach. V prípade, ak daňovník zrušil životné poistenie alebo doplnkové dôchodkové sporenie alebo účelové sporenie alebo inak porušil ustanovené podmienky v období do konca roku 2010, povinnosť zvyšovania základu dane v najbližších troch zdaňovacích obdobiach nezaniká.

     Riadok č. 41 – vypočíta sa daň vo výške 19 % zo sumy z riadku č. 40 a zaokrúhli sa na eurocenty nadol.
 
     Riadok č. 42 – uvádza sa základ dane na účely uplatňovania zamestnaneckej prémie. Na výpočet sa môže použiť pomôcka, ktorá je súčasťou poučenia na vyplnenie priznania typ A.

      Riadok č. 43 – uvádza sa počet mesiacov, v ktorých boli splnené podmienky na uplatnenie zamestnaneckej prémie. Číslo uvádzané v tomto riadku nemôže byť nižšie ako 6.

     Riadok č. 44 – vyplní sa suma zamestnaneckej prémie, o ktorú daňovník žiada prostredníctvom žiadosti o poukázanie zamestnaneckej prémie v XII. oddiele, vypočítaná podľa § 32a ods. 3 a 4 zákona.

      Riadok č. 45 – vyplní sa len v prípade, ak daňovník podáva opravné alebo dodatočné daňové priznanie typ A a mení sumu zamestnaneckej prémie. Do tohto riadku sa uvedie suma nesprávne vyplatenej zamestnaneckej prémie na základe vykonaného ročného zúčtovania (vyplatil zamestnávateľ) alebo podaného daňového priznania (vyplatil správca dane). 

     Riadky č. 46 až 48 – vyplní sa len v prípade, ak v zdaňovacom období, za ktoré sa podáva priznanie typ A, plynuli daňovníkovi aj príjmy zo závislej činnosti zo zdrojov v zahraničí, ktoré sa vynímajú zo zdanenia (§ 45 zákona), v prepočte na eurá podľa § 31 ods. 2 zákona. Na účely výpočtu dane sa úhrn týchto príjmov zníži o zaplatené poistné a príspevky, ktoré je povinný platiť zamestnanec (vzťahujúce sa k týmto príjmom) a na zahraničné poistenie zamestnanca, na ktorého sa vzťahuje povinné zahraničné poistenie rovnakého druhu ako povinné poistenie na území Slovenskej republiky (§ 5 ods. 8 zákona).
 
     Riadky č. 49 až 53 – vyplní sa len v prípade, ak v zdaňovacom období, za ktoré sa podáva priznanie typ A, plynuli daňovníkovi aj príjmy zo závislej činnosti zo zdrojov v zahraničí, z ktorých sa podľa zmlúv o zamedzení dvojitého zdanenia na území Slovenskej republiky započítava daň zaplatená v zahraničí, v prepočte na eurá podľa § 31 ods. 2 zákona. Na účely výpočtu dane uznanej na zápočet na tuzemskú daňovú povinnosť zo zaplatenej dane v zahraničí, sa môže úhrn týchto príjmov znížiť o zaplatené poistné a príspevky, ktoré je povinný platiť zamestnanec (vzťahujúce sa k týmto príjmom) a na zahraničné poistenie zamestnanca, na ktorého sa vzťahuje povinné zahraničné poistenie rovnakého druhu ako povinné poistenie (§ 5 ods. 8 zákona) na území Slovenskej republiky. Výpočet percenta dane na účely zápočtu sa vykonáva s presnosťou na dve desatinné miesta (§ 47 ods. 2 zákona).

     Poznámka k riadkom č. 46 až 53: Podľa § 45 ods. 3 zákona sa metóda vyňatia príjmov uplatní, ak daňovníkovi s neobmedzenou daňovou povinnosťou plynú príjmy zo závislej činnosti
 a) za prácu vykonávanú pre Európsku úniu a jej orgány, ktoré boli preukázateľne zdanené v prospech všeobecného rozpočtu Európskej únie, alebo
 b) zo zdrojov v zahraničí, zo štátu, s ktorým Slovenská republika nemá uzavretú zmluvu, a tieto príjmy boli v zahraničí preukázateľne zdanené, alebo
 c) zo zdrojov v zahraničí zo štátu, s ktorým Slovenská republika má uzavretú zmluvu a tieto príjmy boli v zahraničí preukázateľné zdanené, ak je tento postup pre daňovníka výhodnejší.

     Riadok č. 54 - uplatní sa postup podľa § 46 zákona aj u daňovníka s obmedzenou daňovou povinnosťou uvedeného v § 11 ods. 6 zákona, ak úhrn jeho zdaniteľných príjmov zo zdrojov na území Slovenskej republiky (§ 16 zákona) v príslušnom zdaňovacom období tvorí najmenej 90 % zo všetkých príjmov tohto daňovníka, ktoré plynú zo zdrojov na území Slovenskej republiky a zo zdrojov v zahraničí – v tomto prípade sa vypĺňa aj X. oddiel.

     Riadok č. 55 – uvádza sa suma daňového bonusu na vyživované dieťa (deti) žijúce v (spoločnej) domácnosti s daňovníkom, na ktoré vznikol nárok na daňový bonus podľa § 33 zákona. Ak podmienky nároku na uplatnenie daňového bonusu spĺňa viac daňovníkov, môže si počas zdaňovacieho obdobia uplatniť daňový bonus na všetky deti len jeden z nich, prípadne si môže pomernú časť daňového bonusu uplatniť na všetky deti po časť zdaňovacieho obdobia jeden z daňovníkov a po zostávajúcu časť druhý z daňovníkov (§ 33 ods. 4 zákona). Daňový bonus si môže uplatniť aj daňovník s obmedzenou daňovou povinnosťou, ak úhrn jeho zdaniteľných príjmov zo zdrojov na území Slovenskej republiky (§ 16 zákona) v príslušnom zdaňovacom období tvorí najmenej 90 % zo všetkých príjmov tohto daňovníka, ktoré mu plynú zo zdrojov na území Slovenskej republiky a zo zdrojov v zahraničí (§ 33 ods. 10 zákona) – v tomto prípade sa vypĺňa aj X. oddiel.

     Riadok č. 56 – uvádza sa rozdiel riadkov č. 54 a 55.

     Riadok č. 57 – uvádza sa suma vyplateného daňového bonusu z kópií potvrdení od všetkých zamestnávateľov so sídlom alebo bydliskom na území Slovenskej republiky, ktoré sú prílohou priznania typ A. 

     Riadok č. 58 – uvádza sa rozdiel riadkov č. 55 a 57. Ak zamestnávateľ nevyplatil celú sumu daňového bonusu a daňovník si uplatňuje nárok na zostávajúcu pomernú časť daňového bonusu, na ktorú mu za zdaňovacie obdobie vznikol nárok, tento rozdiel je vždy väčší ako 0. 

     Riadok č. 59 – uvádza sa rozdiel riadkov č. 58 a 54. Vyplňuje sa v prípade, ak je suma dodatočne uplatneného daňového bonusu z riadku 58 vyššia ako suma daňovej povinnosti z riadku č. 54. 

     Riadok č. 60 – uvádza sa rozdiel riadkov č. 57 a 55. 

     Riadok č. 61 - uvádza sa úhrn zaplatených preddavkov na daň podľa § 34 ods. 6 a 7 zákona.

     Riadok č. 62 – uvádza sa úhrn zrazených preddavkov na daň z príjmov plynúcich zo zdrojov na území Slovenskej republiky z kópií potvrdení od všetkých zamestnávateľov,  ktoré sú prílohou priznania typ A.
 
     Riadky č. 63 a 64 – ak po vykonaní výpočtu uvedeného v texte riadkov vychádza kladné číslo, uvádza sa na riadku č. 63 (daň na úhradu vrátane nesprávne vyplateného daňového bonusu). Ak vychádza záporné číslo, uvádza sa na riadku č. 64 (preplatok). 

VII. ODDIEL – ROZDIELY Z DODATOČNÉHO DAŇOVÉHO PRIZNANIA 
     Riadky č. 65 až 72 – vypĺňa sa len v prípade, ak sa podáva dodatočné daňové priznanie.

VIII. ODDIEL - VYHLÁSENIE O POUKÁZANÍ PODIELU ZAPLATENEJ DANE (2% alebo 3 %)
     Riadky č. 73 a 74 – vyplní sa v prípade, ak daňovník uplatňuje postup vyplývajúci z § 50 zákona, t.j. využije možnosť použitia podielu zaplatenej dane na osobitné účely. Údaje o prijímateľovi, ktoré sa uvádzajú na riadku   č. 74, daňovník zistí zo zoznamu prijímateľov, ktorý každoročne zverejňuje Notárska komora Slovenskej republiky do 15. januára kalendárneho roka. Ak má prijímateľ pridelené IČO, ktoré obsahuje aj rozlišovací znak (SID), uvádza IČO/SID (t.j. aj toto číslo). Riadky č. 73 a 74 sa nevypĺňajú, ak daňovník podáva dodatočné daňové priznanie. [Podiel zaplatenej dane, poukázaný správcom dane prijímateľovi, nemožno upravovať, ak sa dodatočne zistí, že daňová povinnosť daňovníka bola iná (§ 50 ods. 10 zákona). Ak daňovníkovi vznikne preplatok na dani, o rozdiel medzi sumou poukázanou prijímateľovi a sumou zodpovedajúcou podielu zaplatenej dane z upravenej daňovej povinnosti sa daňovníkovi zníži preplatok na dani (uvedené sa uvádza na riadku č. 68 dodatočného daňového priznania)]. Výpočet sumy sa vykoná s presnosťou na dve desatinné miesta matematicky (vynechajú sa všetky číslice za druhou číslicou nasledujúcou po desatinnej čiarke, a táto druhá číslica sa ďalej upraví podľa číslic, ktoré nasledujú po nej tak, že zaokrúhľovaná číslica, po ktorej nasleduje číslica menšia ako päť, zostáva bez zmeny a zaokrúhľovaná číslica, po ktorej nasleduje číslica päť alebo číslica väčšia ako päť, sa zväčšuje o jednu - § 47 ods. 2 zákona).
 
IX. ODDIEL – MIESTO NA OSOBITNÉ ZÁZNAMY DAŇOVNÍKA
     Uvádzajú sa osobitné záznamy daňovníka (napr. k riadkom č. 25 až 27, k riadku č. 31 priznania...).

X. ODDIEL – ÚDAJE O DAŇOVNÍKOVI S OBMEDZENOU DAŇOVOU POVINNOSŤOU
     Riadok č. 75 - uvádza sa krajina daňovej rezidencie daňovníka s obmedzenou daňovou povinnosťou na území Slovenskej republiky, t.j. štát, v ktorom sú predmetom dane jeho „celosvetové“ príjmy.

     Riadok č. 76 – vypĺňa sa len v prípade, ak daňovník s obmedzenou daňovou povinnosťou na území Slovenskej republiky uplatňuje nárok na nezdaniteľnú časť základu dane na manželku/manžela, na daňový bonus a daňovník uvedený v § 11 ods. 6 zákona uplatňuje postup podľa § 46 zákona. Na uplatnenie nárokov podiel príjmov zo zdrojov na území Slovenskej republiky musí tvoriť najmenej 90% zo všetkých príjmov.

    Riadok č. 77 – uvádza sa počet príloh, ktoré sa prikladajú k priznaniu typ A. Povinnou prílohou priznania typ A sú kópie potvrdení o príjmoch zo závislej činnosti, o zrazených preddavkoch na daň a o  nepeňažných príjmoch podľa § 5 zákona, z ktorých zamestnávateľ nemohol vykonať zrážku podľa § 35 ods. 3 písm. a) zákona, ktoré v zdaňovacom období, za ktoré sa podáva priznanie, plynuli daňovníkovi zo zdrojov na území Slovenskej republiky a zo zdrojov v zahraničí, o zaplatenom povinnom poistnom a príspevkoch, tiež aj potvrdenie o zaplatenom poistnom v zahraničí, ktoré je rovnakého druhu ako povinné poistné na území Slovenskej republiky a ktoré je povinný platiť zamestnanec podľa osobitných predpisov (zdravotné poistenie, sociálne poistenie - § 5 ods. 8 zákona), o daňovom bonuse a tiež aj písomné potvrdenie o výkone činnosti dobrovoľníka, ak túto činnosť vykonával najmenej 40 hodín a ak sa rozhodol poukázať sumu do výšky 3 % zaplatenej dane. 

XI. ODDIEL – ŽIADOSŤ O VYPLATENIE DAŇOVÉHO BONUSU
     Podľa § 33 ods. 6 zákona správca dane pri vyplatení daňového bonusu postupuje ako pri vrátení daňového preplatku.

 XII. ODDIEL – ŽIADOSŤ O VRÁTENIE DAŇOVÉHO PREPLATKU A VYPLATENIE Z. PRÉMIE 
     Vyplní sa v prípade daňového preplatku, ktorý daňovník žiada vrátiť a nároku na zamestnaneckú prémiu. Podľa § 32a ods. 6 zákona správca dane pri vyplatení zamestnaneckej prémie postupuje ako pri vrátení daňového preplatku. 

Základné údaje na rok 2012
 
Sadzba dane podľa § 15 zákona: 19 %
Nezdaniteľná časť základu dane na daňovníka a na manželku (manžela): podľa pomôcky
Daňový bonus na vyživované dieťa žijúce s daňovníkom v domácnosti: za I.- VI. mesiac  20,51 €, 
za VII.-XII. mesiac suma 21,03  €. Daňový bonus za celý rok 2012 je suma 249,24  € (12 mesiacov)
6-násobok minimálnej mzdy = 327,20 x 6 = 1 963,20 €
12-násobok minimálnej mzdy = 327,20 x 12 = 3 926,40 €
Základ dane pri sume 12-násobku minimálnej mzdy = 3 400,56 €
Max. výška zamestnaneckej prémie  = 46,40 €

Poznámky:
 1. Poučenie dopĺňa predtlač jednotlivých riadkov priznania a nenahrádza znalosť zákona. Poučenie má slúžiť ako pomôcka na vyplnenie tlačiva priznania a upozorniť na hlavné zásady, ktoré je potrebné dodržať pri správnom výpočte daňovej povinnosti, sumy dane na úhradu, daňového bonusu a zamestnaneckej prémie.

2. Na účely § 35 ods. 1 písm. b) zákona o dani z príjmov sa 1/12 nezdaniteľnej časti základu dane na daňovníka vypočítala a zaokrúhlila na eurocenty nadol takto: 3 644,736 : 12 = 303,728 = 303,72 eura.

3.  Napriek skutočnosti, že dvanásťnásobok sumy podľa bodu 2 predstavuje sumu 3 644,64 eura (303,72 x 12 = 3 644,64), na konci roka 2012 sa uplatní nezdaniteľná časť základu dane na daňovníka vo výške 3 644,74 eura, v ktorej sa zohľadní rozdiel vzniknutý zaokrúhlením pri výpočte (0,10 eura za zdaňovacie obdobie).

Pomôcka pre výpočet zamestnaneckej prémie za rok 2012

1. Ak daňovník za príslušné zdaňovacie obdobie dosiahne posudzované príjmy v úhrnnej sume aspoň 6-násobku minimálnej mzdy (1 963,20 €) a nižšej ako 12-násobok minimálnej mzdy (3 926,40 €), zamestnaneckou prémiou je suma vypočítaná 19 % sadzbou dane z rozdielu sumy nezdaniteľnej časti základu dane na daňovníka a základom dane vypočítaným podľa § 5 ods. 8 tohto zákona zo sumy 12-násobku minimálnej mzdy. Znamená to, že na účely výpočtu zamestnaneckej prémie sa použije základ dane, ktorý by dosiahol zamestnanec za 12 mesiacov pri mesačnej mzde vo výške minimálnej mzdy, pričom pri výpočte základu dane sa ako povinné poistné odpočíta percentom 
v sume, v ktorej by bol zamestnanec povinný z tohto príjmu zaplatiť. 

Príklad 1:
Daňovník poberal posudzované príjmy 12 kalendárnych mesiacov 
Základ dane z týchto príjmov za 12 mesiacov = 3 400,56 €  
Nezdaniteľná časť na daňovníka - základ dane x 19 % = zamestnanecká prémia za 12 kal. mesiacov
(3 644,74 – 3 400,56) x 19 % = 244,18 x 19 % = 46,3942 €.
Vypočítaná suma zamestnaneckej prémie sa zaokrúhli na eurocenty nahor, t.j. na sumu 46,40 €.
 
Ak daňovník poberal posudzované príjmy menej ako 12 kalendárnych mesiacov, vzniká mu nárok na pomernú časť zamestnaneckej prémie za každý kalendárny mesiac, za ktorý poberal posudzované príjmy. Napr. ak daňovník poberal posudzované príjmy 7 kalendárnym mesiacov, zamestnanecká prémia sa vypočíta pomernou časťou (46,3942 : 12) x 7 = 27,06328 = 27,07 €.

2. Ak daňovník za príslušné zdaňovacie obdobie dosiahne zdaniteľné príjmy zo závislej činnosti, posudzované na účely priznania zamestnaneckej prémie najmenej vo výške 12-násobku minimálnej mzdy (3 926,40 €), potom zamestnanecká prémia sa vypočíta ako 19 % z rozdielu sumy nezdaniteľnej časti základu dane na daňovníka a základom dane vypočítaným podľa § 5 ods. 8 zákona z posudzovaných príjmov daňovníka. Pri tomto spôsobe výpočtu je zavedené postupné znižovanie zamestnaneckej prémie v nadväznosti na výšku základu dane každého daňovníka, ktorý si uplatní zamestnaneckú prémiu, a to až do úplného zániku uplatnenia nároku na túto zamestnaneckú prémiu.

Príklad 2: 
Daňovník poberal posudzované príjmy za 12 kalendárnych mesiacov v sume 3 989 € 
Základ dane = 3 454,48 €  
Nezdaniteľná časť na daňovníka - základ dane  x 19 % = zamestnanecká prémia za 12 kal. mesiacov
(3 644,74 - 3 454,48) x 19 % = 190,26 x 19 % = 36,1494
Vypočítaná suma zamestnaneckej prémie sa zaokrúhli na eurocenty nahor na sumu 36,15 €. 

Zamestnancovi, ktorému vznikol za príslušné zdaňovacie obdobie nárok na zamestnaneckú prémiu a podá daňové priznanie, túto vyplatí na jeho žiadosť správca dane, ktorý pri jej vyplatení postupuje ako pri vrátení daňového preplatku podľa § 79 daňového poriadku.

Pomôcka na vyplnenie daňového priznania fyzickej osoby za rok 2012 
pri uplatňovaní nezdaniteľných častí základu dane

(Číselné údaje sa uvádzajú v eurách, s presnosťou na dve desatinné miesta.)

Výpočet nezdaniteľnej časti základu dane na daňovníka podľa 

§ 11 ods. 2 zákona (v €)
písm.	Ak základ dane daňovníka	Nezdaniteľná časť ZD na daňovníka 	
     a) 	  - sa rovná alebo je nižší ako 18 983  	  3 644,74	
     b) 	  - je vyšší ako 18 983  	  8 390,486 – (základ dane : 4)	

Príklad 1:
Základ dane = 15 000,00 
Nezdaniteľná časť základu dane = 3 644,74

Príklad 2:
Základ dane = 20 000,00 
Nezdaniteľná časť základu dane = 8 390,486 – (20 000,00 : 4) = 8 390,486 – 5 000,00 = 3 390,486 ÷ 3 390,49

Príklad 3:
Základ dane = 33 561,96 
Nezdaniteľná časť základu dane = 8 390,486 – (33 561,96 : 4) = 8 390,486 – 8 390,49 = 0,00

Výpočet nezdaniteľnej časti základu dane na manželku (manžela) podľa

§ 11 ods. 3  písm. a) zákona (v €)
Ak základ dane daňovníka	Vlast. príjmy manželky	Nezdaniteľná časť  ZD na manželku	
  - sa rovná alebo je nižší ako  33 561,94	    0	   3 644,74	
	   menej ako  3 644,74	   3 644,74 – príjmy manželky	
	   3 644,74 a viac	             0,00	

Príklad 4:
Základ dane daňovníka, ktorý si uplatňuje nezdaniteľnú časť základu dane na manželku = 20 000,00
1. Vlastné príjmy manželky znížené o zaplatené povinné poistné a príspevky = 0,00
    Nezdaniteľná časť základu dane na manželku = 3 644,74
2. Vlastné príjmy manželky znížené o zaplatené povinné poistné a príspevky = 1 500,00
    Nezdaniteľná časť základu dane na manželku = 3 644,74 – 1 500,00 = 2 144,74 
3. Vlastné príjmy manželky znížené o zaplatené povinné poistné a príspevky = 4 500,00
    Nezdaniteľná časť základu dane na manželku = 0,00

§ 11 ods. 3  písm. b) zákona (v €)
Ak  základ dane daňovníka 	Vlastné príjmy manželky	Nezdaniteľná časť  ZD na manželku	
  - je vyšší ako 33 561,94	  Nepoberala	12 035,222 – (základ dane daňovníka : 4)	
	  Poberala	12 035,222 – (základ dane daňovníka : 4) – príjmy manželky	

Príklad 5:
Základ dane daňovníka, ktorý si uplatňuje nezdaniteľnú časť základu dane na manželku = 35 000,00

1. Vlastné príjmy manželky znížené o zaplatené povinné poistné a príspevky = 0
    Nezdaniteľná časť základu dane na manželku = 12 035,222 – 8 750,00  = 3 285,222 ÷  3 285,23
2. Vlastné príjmy manželky znížené o zaplatené povinné poistné a príspevky = 1 500,00
    Nezdaniteľná časť základu dane na manželku =12 035,222 – 8 750,00 – 1 500,00 = 1 785,222 ÷ 1 785,23
3. Vlastné príjmy manželky znížené o zaplatené povinné poistné a príspevky = 4 500,00
    Nezdaniteľná časť základu dane na manželku =12 035,222 – 8 750,00 – 4 500,00 = 0,00